钦定古今图书集成/理学汇编/学行典/第172卷 > 周瑛
## 钦定古今图书集成/理学汇编/学行典/第172卷 > 周瑛

按《明外史周瑛传》：“瑛字梁石，莆田人。登成化五年进
士，知广德州，以善政闻，赐敕旌异。迁南京礼部郎中，
出为抚州知府，调知镇远，秩满，省亲归。弘治初，吏部
尚书王恕起瑛四川参政，久之，进右布政使，咸有善
绩，尤励清节。给事御史交章荐，大臣亦多知瑛，而瑛
以母丧归，服除，遂引年乞致仕。孝宗嘉之，诏进一阶。”
正德中卒，年八十七。瑛始与陈献章友。献章之学主
于静，瑛不然之，谓：“学当以居敬为主，敬则心存，然后
可以穷理。自《六经》之奥以及天地万物之广，皆不可
不穷。积累既多，则能通贯，而于道之一本亦自得之
矣。所谓求诸万殊，而后一本可得也。”学者称翠渠先
生。子大谟，登进士，未仕，卒。